पाएं अपने शहर की ताज़ा ख़बरें और फ्री ई-पेपरडाउनलोड करें
मुरैना के पोरसा कस्बे में बिना इलाज के एक महिला की मौत का मामला सामने आया है। अंगूरी देवी प्रजापति काफी बीमार थीं। जब लोग उसे चार पहिया के ठेले पर लेकर पोरसा सरकारी अस्पताल लेकर गए, तो वहां मौजूद डॉक्टर एसएन मेवाफरोश अपने चैंबर से बाहर नहीं निकले। डॉक्टर की यह लापरवाही देखकर वहां उपस्थित लोगों ने हंगामा कर दिया।
पुरानी टंकी वार्ड नंबर 5 के पास रहने वाली महिला अंगूरी देवी, पत्नी विशंभर दयाल प्रजापति, उम्र 32 वर्ष, कुछ दिनों से बीमार चल रही थी। वह काफी गरीब थी। आस-पास के लोगों को जब उसकी इस स्थिति का पता लगा, तो उन्होंने उसे एक चार पहिए के हाथ ठेले पर लिटाया और कस्बे के शासकीय अस्पताल लेकर गए। वहां उन्होंने मौजूद डॉक्टर एसएन मेवाफरोश से जब महिला को देखने की बात कही, तो उन्होंने देखने से इनकार कर दिया, बल्कि अपने चैंबर तक से बाहर निकल कर नहीं आए।
महिला के साथ आए लोग काफी देर तक डॉक्टर मेवाफरोश से उस महिला को देखने की मिन्नतें करते रहे, लेकिन न तो उन्होंने महिला को देखा और न ही बाहर निकले। बिना इलाज के महिला ने दम तोड़ दिया।
पड़ोसी बोले-मिन्नत करते रहे
महिला के पड़ोस में रहने वाले महावीर जैन ने मीडिया को बताया कि, वे उस महिला को चार पहिया के हाथ ठेले में रखकर लाए थे। उनके द्वारा कई बार शासकीय चिकित्सक डॉ. मेवाफरोश से उस गरीब महिला को देखने को कहा गया, तो डॉक्टर ने कहा, कि इसे अंबाह ले जाओ, यहां कोई संसाधन नहीं है, इतना कहने के बाद डॉक्टर ने उनकी एक न सुनी, जिससे इलाज के अभाव में महिला ने दम तोड़ दिया।
लोगों में छाया आक्रोश
महिला की मौत के बाद कस्बे के लोगों में डॉ. एसएन मेवाफरोश के खिलाफ काफी आक्रोश है। वहां मौजूद लोगों ने थोड़ा बहुत हंगामा भी किया, लेकिन कुछ हासिल न हो सका।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn